જિલ્લામાં બોગસ તબીબો સામે કાર્યવાહી નહી કરાય તો આરોગ્ય તંત્ર, બોગસ તબીબો અને ચૂંટાયેલા સભ્યો વચ્ચે ઘર્ષણ થાય તેવા એંધાણ વર્તાય રહ્યાં છે. જિલ્લામાં કીમ, પીપોદરા, કોસંબા, પલસાણા, જોળવા, કડોદરા, કામરેજ જેવા સંખ્યાબંધ ઔદ્યોગિક વિસ્તારોની આસપાસ બોગસ તબીબોનો રાફડો ફાટી નીકળ્યો છે. તેમછતાં જિલ્લા આરોગ્ય વિભાગને લોકોના આરોગ્ય સાથે ચેડા કરતાં આવા ઉંટવૈદ્યો સામે કાર્યવાહી કરવાની ચિંતા નથી. આરોગ્ય વિભાગની બેદરકારી સામે જિલ્લા પંચાયતના સભ્ય દર્શન નાયકે બુંગિયો ફૂંક્યો છે. જો એક અઠવાડિયામાં કાર્યવાહી નહીં થાય તો બોગસ તબીબોને પકડીને જિલ્લા આરોગ્ ય વિભાગની આવા બોગસ તબીબો સાથે મિલીભગત હોવાની કરતૂતો ઉઘાડી પાડવાની ચિમકી આપી છે. મુખ્યમંત્રી વિજય રૂપાણીને પણ આ મુદ્દે તાકીદે હસ્તક્ષેપ કરવા માટેનો અનુરોધ કરાયો છે.